  Виталий Пронин Валэктон сётэ Пенсиосъя кун фондысь пресс-службаен кивалтӥсь Елена Абрамова Табыш ӧвӧл -  тыриськон вань Нылы аслэсьтыз парикмахерскойзэ усьтоно кариськиз. Но клиентъёсыз чик ӧз люкаське: гуртмы райцентрлэсь кыдёкын ӧвӧл, гуртоос отчы ужаны ветло, отын ик ӵышкисько но.Нылы одӥг копейка но табыш ӧз люка. Табере кышкасько ни, сое вытъёсын согозы шуыса. Алигес тани гожтэт вуиз Пенсиосъя фондысь: туэ ар понна отчислениостэс, пе, ар пумозь пытсано. Нылы доход ӧз потты, бордаз ужасьёсты ӧз возьы, эшшо ке уксё тырыны...Екатерина С., Дэри ёрос - Та тыриськон сярысь гожтэтъёс вуо ке, калык шулӟектэ: малы, кинлы уксё тыронэз, табыш ӧз люкаськы ук! Но та учырын валаны кулэ: пенсиосъя ёзэ келям отчислениос мынозы аслыз ик ИП усьтэм адямилы - озьы люкаське вуоно пенсия. Нокыӵе доход ӧз потты ке но, одӥг ужась но ӧз возьы ке но, нимаз огазеяськонзэ кылдытэм муртлы Пенсиосъя фондэ взнос тыроно луоз. ИП возисьёс понна - табышсы воксё ӧвӧл яке ар куспын 300 сюрс манетозь люкаське ке - со тыриськонлэн быдӟалаез та дырлы 18 сюрс 600 манет пала (та лыдпус арлы быдэ пӧртэм юнматӥське). Сое пытсаны луоз толэзьлы быдэ люкетэн яке огломак. Взносъёс тырон сярысь пыр-почгес тодыны быгатоды пенсиосъя ёзын, кытын регистрировать кариды огазеяськондэс. Со сяна, Пенсиосъя кун фондлэн Интернетысь сайтаз вань «Кабинет плательщика» сэрег, отын регистрация пыр ортчыса, тодыны быгатоды взностылэсь быдӟалазэ. Телефон пыр вазиськыны быгатоды Пенсиосъя кун фондлэн Удмурт Республикая ёзаз но: (3412) 400-123. Пусйыны кулэ тазэ но: ИП-лэн кузёез нылкышно ке, ужась уг возьы но нуны вайыны дасяське ке, со огдырлы мозмытэмын луоз та взносэз тыронлэсь. Та понна ИП-зэ ворсано уз луы. Законъя со тыриськонлэсь мозмытэмын луыны быгатоз, нылпиезлы 1 но ӝыны арес тырмытозь. Но та понна нылкышнолы документъёс бичано: ужбергатонзэ уретэм но доходзэ ыштэм сярысь бумагаос, нуныезлэн вордскемез сярысь, кузпалъяськемез (яке люкиськемез) сярысь свидетельствоослэн копиоссы но мукет. Таиз сярысь но пыр-поч тодыны быгатоды, пенсиосъя ёзъёсы вазиськыса. Нуныеныз пукись нимаз ужбергатӥсь Пенсиосъя фондэ взнос тыронлэсь мозмытэмын.Кык полэс юрттэт Анае 67 аресысеныз 1-тӥ группаысь инвалид. Кемалась ик ӧвӧл солы тырмиз 80 арес. Мон тодэмъя, тамында арлыд тырмытэмъёслэн пенсизы йылэ, со борды ватсаса выплата сёто на. Тодэме потэ, анаелэн но пенсиез йылоз-а? Со инвалид бере, оло, солы эшшо кыӵе ке льготаос чакламын? Татьяна Н., Иж- «Россиысь пенсиос сярысь» 173 номеро федерал законлэн 14-тӥ статьяезъя 80 арессэ тырмытэм муртлэн пенсиез йылэ: талэсь азьвыл со толэзьлы быдэ выплата басьтэ ке вал 4 сюрс 383 манет но 59 копейка, 80 аресаз вуыса, солы эшшо тамында ик ватсаське на. Пусйыны кулэ: та понна пенсиосъя ёзъёсы вазиськонэз но документ бичанэз ӧвӧл, ватсаса коньдон тыриськыны кутске адямилы 80 арес тырмем бере вуись толэзе.Но тӥляд анайды та курон улэ уг шедьы, малы ке шуоно 1-тӥ группаысь инвалидъёслы 2 полэс выплата висъяськыны кутске группае потэм дырысенызы. Озьыен, тӥляд анайды сое басьтэ ни 67 аресысеныз.Кыӵе льготаос чакламын на солы? 80 аресъем пенсионерлэн, со бордын уло ке ужаны быгатӥсьтэм ӵыжы-выжыосыз, луонлыкез вань пенсиосъя ёзъёсы вазиськыны но матысь адямизэ утялтэм понна нимаз коньдон курыны, со понна куриськон гожтоно луоз.Ассэ утялтыны быгатӥсьтэм 80 ареслэсь бадӟымгес пенсионер понна но выплата басьтыны быгатоз ужаны тупась арлыдъем но нокытын ужасьтэм адями. Выплаталэн быдӟалаез - 1 сюрс 380 манет. Но эн вунэтэ: сое басьтон понна вазиськоно луоз пенсионерлэн улон интыезъя пенсиосъя ёзэ. Куриськон гожтоно сое утялтыны чаклась муртлы но, пенсионерлы но, со сяна, ваёно луоз соизлэсь но, таизлэсь но паспортъёссылэсь, ужан книжкаоссылэсь копиоссэс, нош утялтӥсез кытын ке очной амалъя дышетске ке - кулэ луоз на дышетсконниысь справка. Та выплата вуэ мӧйы муртлэн пенсиез бордын, собере пенсионер та юрттэтэз сётыны кулэ сое чаклась муртлы. Лыдэ басьтэ тазэ но: пенсионерез утялтӥсь мурт уже интыяськыны мылкыд кариз ке, та сярысь со ивор келяны кулэ пенсиосъя ёзъёсы. Та ласянь пӧяськыны уз кылды, мултэссэ сётэм уксёез берыктыны косозы.Удмурт шаерын 80 ареслэсь ортчем мӧйыос 40 сюрс 600 пала лыдъясько - соос басьто 2 полэс выплата. Соос пӧлысь 18 сюрс 836 муртэз утялто бордазы юнматэм адямиос. Теги: визь-кенешъёс гуртулон дэмланъёс Юан-веран  